Document ID: 31982R1365

*****
ΚΑΝΟΝΙΣΜΟΣ (ΕΟΚ) αριθ. 1365/82 ΤΗΣ ΕΠΙΤΡΟΠΗΣ
της 2ας Ιουνίου 1982
περί καθορισμού, κατ' αποκοπή, της χρηματοδοτήσεως από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων, των δαπανών που προκύπτουν στον τομέα των οπωρολαχανικών από τη δωρεάν διανομή των προϊόντων τα οποία αποσύρονται από την αγορά από τις οργανώσεις παραγωγών ή αγοράζονται από τους οργανισμούς παρεμβάσεως
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 3247/81 του Συμβουλίου της 9ης Νοεμβρίου 1981 περί της χρηματοδοτήσεως από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων, ορισμένων μέτρων παρεμβάσεως, και ιδίως αυτών που αφορούν την αγορά, αποθεματοποίηση και πώληση των γεωργικών προϊόντων από τους οργανισμούς παρεμβάσεως (1),
Εκτιμώντας:
ότι το άρθρο 7 του κανονισμού (ΕΟΚ) αριθ. 3247/81 ορίζει ότι σύμφωνα με τη διαδικασία που προβλέπεται στο άρθρο 13 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 περί της χρηματοδοτήσεως της κοινής γεωργικής πολιτικής (2), όπως τροποποιήθηκε τελευταία από τον κανονισμό (ΕΟΚ) αριθ. 3509/80 (3), πρέπει να καθορισθούν ομοιόμορφα κατ' αποκοπήν ποσά για την Κοινότητα με σκοπό τη χρηματοδότηση των δαπανών που προκύπτουν από τη δωρεάν διανομή, η οποία προβλέπεται από την κοινοτική νομοθεσία, των προϊόντων τα οποία αγοράζονται από οργανισμό παρεμβάσεως ή αποσύρονται από την αγορά·
ότι τα κατ' αποκοπήν αυτά ποσά είχαν καθορισθεί από τον κανονισμό (ΕΟΚ) αριθ. 273/72 του Συμβουλίου της 7ης Φεβρουαρίου 1972 περί καθορισμού των γενικών κανόνων χρηματοδοτήσεως των δαπανών παρεμβάσεως στην εσωτερική αγορά στον τομέα των οπωρολαχανικών (4), όπως τροποποιήθηκε από τον κανονισμό (ΕΟΚ) αριθ. 1735/79 (5)· ότι με το άρθρο 8 του κανονισμού (ΕΟΚ) αριθ. 3247/81 καταργείται ο κανονισμός (ΕΟΚ) αριθ. 273/72 από την 1η Ιανουαρίου 1982· ότι, ως εκ τούτου, πρέπει να καθορισθούν από την τελευταία αυτή ημερομηνία τα εν λόγω κατ' αποκοπήν ποσά για τα προϊόντα τα οποία αποσύρονται από την αγορά ή αγοράζονται κατ ' εφαρμογή των διατάξεων του άρθρου 21 του κανονισμού (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως της αγοράς στον τομέα των οπωρολαχανικών (6), όπως τροποποιήθηκε τελευταία από τον κανονισμό (ΕΟΚ) αριθ. 1116/81 (7)·
ότι τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής του ΕΓΤΠΕ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα κατ' αποκοπή ποσά που αναφέρονται στο άρθρο 7 του κανονισμού (ΕΟΚ) αριθ. 3247/81 για τη χρηματοδότηση από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων, των δαπανών που προκύπτουν από τη δωρεάν διανομή, η οποία προβλέπεται στο άρθρο 21 του κανονισμού (ΕΟΚ) αριθ. 1035/72, καθορίζονται ως εξής:
- κατώτατη απόσταση 25 χλμ: 0,95 ECU ανά 100 χγρ μικτού βάρους,
- απόσταση ίση ή ανώτερη των 25 χλμ και κατώτερη των 200 χλμ: 2,05 ECU ανά 100 χγρ μικτού βάρους,
- απόσταση ίση ή ανώτερη των 200 χλμ και κατώτερη των 350 χλμ: 2,80 ECU ανά 100 χγρ μικτού βάρους,
- απόσταση ίση ή ανώτερη των 350 χλμ και κατώτερη των 500 χλμ: 4,20 ECU ανά 100 χγρ μικτού βάρους,
- απόσταση ίση ή ανώτερη των 500 χλμ: 5,55 ECU ανά 100 χγρ μικτού βάρους.
Τα ποσά αυτά αυξάνονται κατά 0,45 ECU ανά 100 χγρ μικτού βάρους σε περίπτωση μεταφοράς με σιδηροδρομική άμαξα ή άλλο ψυκτικό όχημα.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1982.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 2 Ιουνίου 1982.

Labels: 3
2
17
15